Papersnake/gushiwen huggingface dataset:
虞美人（对菊）
吴则礼（宋代）

真香秀色盈盈女。一笑重阳雨。不应解怯晚丛寒。眼底轻罗小扇、且团团。

吴云楚雁浑依旧。更把金英嗅。鲜鲜未恨出闺迟。自许平生孤韵、与秋期。
白云亭
徐寿朋（宋代）

飞泉山脚水盈盈，溪会亭前就榜名。
驻目合流寻异派，爽心临眺胜登瀛。
游人暗认仙原景，清耳微传玉佩声。
依约白莲当日事，社中贤令有渊明。
送菜徐秀才
李新（宋代）

锦里园官供菜把，草堂诗客重伤贫。
一杯野老夸芹美，笑煞从来食肉人。
东墟晚歇（时退居渭村）
白居易（唐代）

凉风冷露萧索天，黄蒿紫菊荒凉田。绕冢秋花少颜色，

细虫小蝶飞翻翻。中有腾腾独行者，手拄渔竿不骑马。

晚从南涧钓鱼回，歇此墟中白杨下。褐衣半故白发新，

人逢知我是何人。谁言渭浦栖迟客，曾作甘泉侍从臣。
追和鲁直蜡梅二首
王之道（宋代）

岁穷压霜雪，春至喜风露。
一枝蜡花梅，清香美无度。
将进酒
徐祯卿（明代）

将进酒，乘大白。砗磲为罂锦作羃，燕京杜康字琥珀。

朱缗三千酒一石，君呼六博我当掷。盘中好采颜如花，鸳鸯分翅真可誇。

壶边小姬拔汉帜，壮士失色从喧哗。拉君髯，劝君酒，人间得失那复有。

男儿运命未亨嘉，张良空槌博浪沙。秦皇按剑搜草泽，竖子来为下邳客。

一朝崛起佐沛公，身骑苍龙被赤舄。灭秦蹙项在掌间，始知桥边老人是黄石。

狂风吹沙黑涨天，天山雪片落酒筵。锦屏绣幕不觉煖，齐讴赵舞绕膝前。

人生遇酒且快饮，当场为乐须少年，何用窘束坐自煎。

阳春岂发断蓬草，白日不照黄垆泉。君不见刘伶好酒无日醒，幕天席地身冥冥。

其妻劝止之，举觞向天白，妇人之言不足听。又不见汉朝公孙称钜公，脱粟不舂为固穷。

规行矩步自衒世，不若为虱处裈中。丈夫所贵岂穷苦，千载倜傥流英风。

人言徐卿是痴儿，袖中吴钩何用为。长安市上歌击筑，坐客知谁高渐离。

我醉且倒黄金罍，世人笑我餔糟而扬醨。吁嗟屈原何清，渔父何卑，鲁连乃蹈东海死。

梅福脱帽青门枝，明朝走马报雠去，襄子桥边人岂知。
满江红 其五 刀俎馀生欲断荤者数矣奈茹素辄饥故篇中及之
宋琬（清代）

伏枕吴山，羁愁共、桐江春涨。喜邂逅、客星忽聚，酒徒无恙。

杨恽邂山歌太苦，邹阳北阙书难上。向精蓝、深处问枯禅，伊蒲饷。

双燕外，游丝漾。六桥侧，红牙唱。惜杜康骨朽，无人能酿。

我愧老饕难戒肉，君方强健何须杖。看白衣、苍狗任他忙，浮云状。
送李义夫出游二首
陆文圭（宋代）

少年有志东山卧，晚岁方图北海游。
铕口饥守甘半菽，拄胸气尚食全牛。
间唐元振今谁在，欲赵平原何处求。
赤日洪崖两相危，不妨诗句各风流。
读司马长卿传
周紫芝（宋代）

扬雄新著草元书，却笑相如赋子虚。借使曲终方奏雅，比君符命复何如。
学舍
孔平仲（宋代）

簿领如棼处处忙，日华偏向此中长。吟馀林表孤云改，梦觉窗间小雨凉。

佩玉上趋承斗极，棹歌深入钓沧浪。何如潇洒诗书局，不在山林不庙堂。
寄黄直斋别驾
顾逢（宋代）

不道还吴去，知心有故人。
残灯时对榻，一室夜生春。
天下襟怀士，诗家骨肉亲。
槐阴多第宅，谁肯纳闲宾。
晚秋游中溪
唐彦谦（唐代）

淡竹冈前沙雁飞，小花尖下柘丸肥。山云不卷雨自薄，

天气欲寒人正归。招伴只须新稻酒，临风犹有旧苔矶。

故人旧业依稀在，怪石老松今是非。
赠马正卿秀才
苏辙（宋代）

男儿生可怜，赤手空腹无一钱。
死丧三世委平地，骨肉不得归黄泉。
徒行乞丐买坟墓，冠帻破败衣履穿。
矫然未肯妄求取，耻以不义藏其先。
辛勤直使行路泣，六亲不信相尤愆。
问人何罪穷至此，人不敢尤其怨天。
孝慈未省鬼神恶，兄弟宁有木石顽。
善人自古有不遇，力行不废良谓贤。
读靖康杂书有感
周密（宋代）

误国狂奸亦可悲，国危身亦蹈危机。燕山复地功何有，海上寻盟事已非。

太宰忍乘黄屋诳，都人空望翠华归。东都节义惟刘李，颈血犹能溅帝衣。
题曹云西画卷
柯九思（元代）

东吴高士云西客，爱染长笺浅深墨。空濛不记山几重，万树疏深气犹湿。

渔人举网溪流清，野老何来款素情。上方钟磬出云表，归帆影落空江明。

前村鸡犬日已暮，黄叶秋风满山路。个中妙境压古人，三复摩挲未能去。
立春日有感
陈棣（宋代）

剪彩漫添怀抱恶，簪花空映鬓毛秋。
流年旧事陈刍狗，佳节新春报土牛。
里社浮沉贫可忍，身名坎壈老宜休。
天高难问平生意，已矣冥心任去留。
次致政张大夫韵二首 其一
彭汝砺（宋代）

石城山水有清音，贾堑烟萝路更深。松竹门阑初作径，蒲荷池沼旧成林。

騑騑出适穷周道，汩汩归休傍汉阴。莫诧大夫能作赋，但逢故老数挥金。
嘉定巳巳立秋得膈上疾近寒露乃小愈
陆游（宋代）

清泉白米山家有，盐酪犹从小市求。
寸步须扶本常事，细书妨读却闲愁。
喜王丞病较
戴表元（宋代）

途穷已难忍，那许病经时。
学到自无鬼，命强客有医。
饭为扶寿本，书是解烦资。
便作天台约，山行未觉衰。
句
胡证（唐代）

诗书入京国，旌旆过乡关。（《因话录》云：证拜振武节

度使，道河中。时赵宗儒为帅，证备桑梓礼入谒，

持刺称百姓，献赵公诗云云。州里荣之）
挽周彦良
释斯植（宋代）

白首功成未十年，寡妻相吊泣江干。
诗名似水声还远。世事如江梦已残。
杨柳满堤人去后，海棠深巷雨初乾，
东风忽起青山泪，虽有君书不忍看。
空闲二公递以禅律相鄙因而解之
杜荀鹤（唐代）

一教谁云辟二途，律禅禅律智归愚。念珠在手隳禅衲，

禅衲披归坏念珠。象外空分空外象，无中有作有中无。

有无无有师穷取，山到平来海亦枯。
复理西斋，寄丘员外
韦应物（唐代）

前岁理西斋，得与君子同。迨兹已一周，怅望临春风。

始自疏林竹，还复长榛丛。端正良难久，芜秽易为功。

援斧开众郁，如师启群蒙。庭宇还清旷，烦抱亦舒通。

海隅雨雪霁，春序风景融。时物方如故，怀贤思无穷。
僧房夜雨
王授（清代）

晓寒春袂薄，夜雨过山家。翠合一庭草，红销半树花。

娇莺迁木蚤，轻燕入帘斜。稚子闲挑笋，诗僧正煮茶。
冬晴晚步
贝守一（元代）

浮云浮敛夕阳斜，路入江村四望赊。
木厌霜浓频脱叶，梅嫌春小未开花。
翩翩过雁摩晴汉，隐隐孤帆趁落霞。
欲壮吟怀沽斗酒，野田多处少人家。
代寿新城刘尹迪
方一夔（宋代）

峨峨嵩少精，皎皎河洛秀。东都谁经始，多士传自旧。

骅骝冠冀北，尽在伯乐厩。于今虽应姓，况我隆准胄。

金闺集群彦，合伴鸳鹭簉。随风落东南，州县倦奔走。

王谢旧江山，屏幛列千岫。公来长莲幕，同列得领袖。

慇勤山阴叟，多谢厖不嗾。三年贺政成，囊封飞剡奏。

胡为靳轩腾，未能脱墨绶。居然寄百里，芒炎应列宿。

东安杭属邑，民俗朴且陋。下车日无事，馀刃游肤腠。

朝廷重民社，政自不轻授。沈沙珠吐光，闭谷兰腾臭。

天高元北极，锡马接清昼。森森琅玕姿，错落群玉囿。

生贤造物意，积善神明佑。百壶登公堂，祝公南山寿。
次韵监郡鲁公二首 其一
瞿智（元代）

镜里湖光煖欲波，客情惆怅不能过。蓉花簇簇开岩岫，云片飞飞起鹳鹅。

载酒小船轻若苇，穿城夹膝小如梭。每因公事归来晚，无奈重楼月色何！
次韵李彦渊送春
刘才邵（宋代）

残花啼宿露，惜与芳春辞。多情被花恼，写入柳枝词。

落絮惹芳草，新荷点清池。去意不可挽，酹以碧玉卮。
一岩
郑清之（宋代）

一岩洞空挂云山，巧印穹苍半璧环。
只为广寒宫殿远，故留阙月在人间。
喜迁莺·梅雨霁
周邦彦（宋代）

梅雨霁，暑风和。高柳乱蝉多。小园台榭远池波。鱼戏动新荷。
薄纱厨，轻羽扇。枕冷簟凉深院。此时情绪此时天。无事小神仙。
和签判殿丞游山上一道观三佛寺
费琦（宋代）

岩扉相望路纡盘，杉桧风高夏亦寒。游遍陡忘名宦意，恨无生计可休官。
谢池春 放翁韵
张祥龄（清代）

乍解征鞍，又理汉江归棹。不思量、恹恹病倒。今宵欢尽，怕鸡窗催晓。

柳丝愁、恨花偏笑。

东风转眼开了，酴醾须到。约重来、还须去早。餐风眠露，嘱蛾眉休扫。

最伤心、袖边人老。
次王巡检韵三首
陈造（宋代）

平生嘿识玩诗昌，对客挥毫底未忘。
只恐韩陵读碑客，诮君草草诮吾狂。
平善埧阻水半月
陈琏（明代）

维舟平善埧，久滞雨纷纷。树色昏难辨，江声怒厌闻。

家乡频入梦，亲友念离群。回首夷陵郡，青山隔暮云。
简吴若清
王谌（南北朝）

丝桐挂壁户常扃，雅弄深防俗耳听。
滴露研朱重点易，焚香炷耳细翻经。
山含晚色千峰紫，松傲新霜一派青。
独向岩扉抱高隐，有谁能识少微星。
阎博士挽词 其二
徐积（宋代）

一梦龙蛇后，难寻博士星。所居城见月，仍用柏为庭。

白马车齐送，黄宫户永扃。松陵今夜客，恸哭入冥冥。
对烛
陈允平（宋代）

忽忆巴山夜，西窗风雨寒。
自怜清影独，谁识寸心丹。
草长花犹在，香销泪不干。
海棠贪睡去，惆怅五更残。
句 其五
孙仅（宋代）

巴陵山水冠南中，送陈生归岳州诗。
奉寄零陵太平禅师
沈辽（宋代）

昔住东江不计年，青松白竹望潇川。先知大士当行化，故卜幽潇为结缘。

五姓香花瞻法坐，六时清磬会诸天。山前耆旧如相见，应坐维摩老病禅。
雪霁冒寒
方回（元代）

苦寒犹强忍，空阔倚楼前。
春欲回江国，人皆喜雪天。
病须攻此老，穷已极今年。
乘兴吾何往，西归问钓船。
颂证道歌·证道歌
释印肃（宋代）

本元自性天真佛，一体无边含万物。
迷时只道有西天，悟来当甚乾萝卜。
盘江铁索桥复成寄安义蒋镇军炳堂
叶在琦（清代）

潜蛟生角隘潭穴，击水飞行越危岊。浮槎木石互撞㧙，严隒冲波半偏裂。

长虹战衄失首尾，波落江心见丛铁。二三残絙远可数，窸窣犹鸣阴雨节。

江流入夏悍且深，朅来一苇愁行人。蹑空讵有鞭石手，駴目更甚缘橦身。

健儿触险尔勿矜，善泅常遇龙蛇嗔，衡流赪尾坐太息，延颈望有仁人仁。

觥觥镇军顾我语，期我重来兹役举。千金之诺果如响，万口同讴固其所。

峰回一转见栏楯，耸碧流丹映烟雨。导行一骑已欣欣，方驾群驺相衙衙。

炉锤百炼力无惴，沤泡万钉巧能补。众材骈列直中弦，巨缆下垂句若股。

谛观颇识巧工精，小憩都忘行役苦。当年当辙弄螳斧，捣穴偏师絷穷虏。

飘飘大纛自舒卷，如此釜鱼何足武。牙门分筦般输籍，次第庀材料山泽。

澜沧之制今宛然，更念西征恢旧驿。纪功莫忘奢香名，访古欲搜庄蹻迹。

要令千里通滇池，亭堠画一悬旌旗。建牙出为方面守，古有举者勿废之。

利民岂必创奇绩，凿空不若培其基。铁官矜贵铁政急，欲健元气忘疮痍。

知君默默用此意，实事求是良可师。暄妍共爱山姜笔，小李画图纪风日。

灵蠵赑屃能驮碑，深镌傥取吾言质。
书南堂壁
陆游（宋代）

心溷元知面合团，愚公骨相却酸寒。
云山万叠犹嫌浅，茆屋三间已觉宽。
菜长何妨供小摘，花开聊得助幽欢。
今朝忽有西村兴，著起芒鞋不作难。
题李营邱画
孙觌（宋代）

酒胆乘酣思如涌，戏括枯笔为此弄。谁令堂上生枫树，自是胸此有云梦。

前山历历粲可数，浅濑鳞鳞森欲动。一啸参差是故林，归心已逐孤云纵。
曼公娶妾得同乡女，戏赠
钱澄之（清代）

谁意桐溪女，系绳来百蛮。绸缪会土语，飘泊有烟鬟。

薄命江湖上，新妆吴、楚间。蛾眉知不妒，应喜见家山！
赠别
释文珦（宋代）

古道久沦丧，世涂堪痛哭。
鸾凤尽收声。豺虎方择肉。
君从东方尽，求我山北谷。
君容一何臞，我发日已秃。
衰残两如此，宁不感心目。
又还别我去，后期难重卜。
握手临路岐，赠言以为祝。
一祝宜强饭，二祝宜避俗。
题南雄花林院
刘渊（宋代）

花落春已暮，门开白云来。阶前一片石，风雨留莓苔。
次韵赵永兴梅花蜡梅水仙 其一
韩淲（宋代）

南枝北枝香最清，诗边酒边如许情。不应领略无妙语，唤取里中诸父兄。
题壁
释永颐（宋代）

春来日日风兼雨，开户晴轩长翠罗。
山鹊弄花飞不远，隔檐冲散落梅多。
家大人携客山行集忍草庵时谢守夔之命已八年矣忧时感事情见乎辞率赋四诗以记 其二
顾枢（明代）

选胜不在远，一峰生众幽。泉声缘涧合，石势蹴云浮。

逸兴纵横发，清言次第酬。杞天时欲堕，那得暂销愁。
松斋直指因喫粽与兄弟论铁酸豏金刚圈栗棘蓬
释慧空（宋代）

直指喫粽被粽赚，吐出多年铁酸豏。
俊鹰才见插天飞，饿狗床根争咂啖。
忽然变作蒲与圈，鹰也迷踪狗也奔。
百年滞货无人要，千里持来访我门。
象牙不出老鼠口，富贵或生穷相手。
倒把春风二月花，满劝松斋一杯酒。
次韵何陆二别驾同游灵山阁三首
徐元杰（宋代）

闻说精蓝颇壮哉，天教杰栋起崔嵬。
檐前山色呈螺髻，槛外溪光献玉杯。
对景自应双眼豁，忧时应得笑颜开。
唤回忠定遗芳躅，衮衮云霄步武催。
昆岳有佳人四章寿黄循斋
阳枋（宋代）

贩岳有佳人，神龟支其床。
问龟生何年，太素含混茫。
问龟何所餐，沆瀣凝秋阳。
问龟何所知，一理周八荒。
佳人拊龟笑，我心非汝量。
大化难浅测，缩首宜深藏。
九诵·尧祠
鲜于侁（宋代）

车辚辚兮庙堧，鼓坎坎兮祠下。
竽瑟兮并奏，洁时羞兮虔祠事。
瑶华为馔兮沆瀣为浆，象笾玉豆兮金鼎煇煌。
海珍蔌兮杂错而致态。神之来兮风雨萧萧，
前驱於毕兮上有摇。羽林为卫兮虹霓为旗，
凤凰左右扰伏蛟螭。神之陈兮金舆。
灵欣欣兮胖蚃。德难名兮教务长焘，
千万年兮不忘。
闻二十八日之报喜而成诗七首 其二
朱熹（宋代）

天骄得意任驱驰，太岁乘蛇已应期。一夜旄头光殒地，饮江胡马未全知。
叶左丞同升遂意二帖赞
岳珂（宋代）

早登金扉踏仙鳌，晚陪大政归拥旄。
石林风月出处高，清心妙拥同挥毫。
丽如云锦披宫袍，横走健态霜鹘捎。
万里笔阵谁能鏖，摧锋今识真孟劳。
逢播公
周贺（唐代）

带病希相见，西城早晚来。衲衣风坏帛，香印雨沾灰。

坐久钟声尽，谈馀岳影回。却思同宿夜，高枕说天台。
七十翁五言十首
方回（元代）

七堠长亭路，前程已不多。
最欺吾老者，绝奈后生何。
去晚陶弘景，迷凶马伏波。
幸逢黄菌耦，且赋紫芝歌。
五禽言和王仲衡尚书 其二
朱熹（宋代）

不如归去，孤城越绝三春暮。故山只在白云间，望极云深不知处。

不如归去不如归，千仞冈头一振衣。
升平词十首 其四
薛能（唐代）

曙质绝埃氛，彤庭列禁军。圣颜初对日，龙尾竞缘云。

佩响交成韵，帘阴暖带纹。逍遥岂有事，于此咏南薰。
横吹曲辞。入关
张祜（唐代）

都城连百二，雄险北回环。地势遥尊岳，河流侧让关。

秦皇曾虎视，汉祖亦龙颜。何事枭凶辈，干戈自不闲。
鹧鸪天
晁补之（宋代）

绣幕低低拂地垂。春风何事入罗帏。胡麻好种无人种，正是归罗君未归。

临晚景，忆当罗。愁心一动乱如丝。夕阳芳草本无恨，才子佳人空自悲。
江天寺
邵陵（清代）

半空蜃气结楼台，沤里须弥亦壮哉！狠石未能超海去，怒涛直欲上山来。

云堂暮鼓斋时动，烟渚秋帆雨后回。试向江天亭外望，似萍身世实堪哀。
山居 定林
程俱（宋代）

定林在何许，窈窕钟山麓。得非夸娥民，遗我障岩谷。
送裴延翰下第归觐滁州
赵嘏（唐代）

失意何曾恨解携，问安归去秣陵西。郡斜杨柳春风岸，

山映楼台明月溪。江上诗书悬素业，日边门户倚丹梯。

一枝攀折回头是，莫向清秋惜马蹄。
莱州蜉蝣岛
阮元（清代）

山根走入海，出海更成山。一碧揩铜镜，孤青拥钿鬟。

潮生春蛰起，月黑夜珠还。谁复能齐物，蜉蝣天地间。
简翁都官
曾巩（宋代）

倦游公府曳长裾，笑上扁舟指旧庐。
自有文章真杞梓，不须雕琢是璠欤。
浮蛆满瓮尝春酒，垂露临窗理索书。
况得君宾同壮节，一乡清问更谁知。
洛水怀古
叶封（清代）

托怨灵妃赋《感甄》，多情玉枕暗伤神。莫嫌泣豆相煎急，蚤与君王作路人。
蒋横遘祸时童谣
佚名（魏晋）

君用谗慝，忠烈是殛。鬼怨神怒，妖气充塞。
梅花喜神谱·蓓蕾四枝
宋伯仁（宋代）

南枝发岐颖，崆峒占几登。
当思汉光开，一饭能中兴。
王母祠前写望
喻凫（唐代）

云霞千古事，桃李旧花颜。芳信沈青鸟，空祠掩暮山。

香传一座暗，柳匝万家闲。那复伤神所，河昏落日间。
陇头水
曹勋（宋代）

陇头之水兮，不可以溅衣。
陇头之云兮，不可以同归。
事行役兮无已时。无已时，
千里万里从旌旗。
风雨惨惨兮寒且饥，陇头之兮鸣声悲。
次韵胡秘监酴醾
王十朋（宋代）

红紫纷争先，酴醾分甘晚。谁栽群玉府，童童翠张幰。

华共芸芬群，韵随官逸远。奚用燃青藜，端能照书苑。

先生海上归，平步到蓬巘。招邀饮醇酎，刚肠出清婉。

遥思吴宫魂，故作楚辞挽。勿为花所留，兴尽要知返。
次韵郑德彝即事
于石（宋代）

瓢空饭落埃，陋巷一颜回。
月坐人醉醒，风眠户阖开。
搜奇屐穿雪，习懒砚生苔。
旧菊今存否，长歌归去来。
小忽雷歌
宫鸿历（清代）

文梓巧琢张鹍弦，凤皇曲项宫锦缠。紫绦葳蕤搭左肩，大音函胡小折廉。

发响倏忽雷阗阗，韩公进自兴元年。玉钗红袖人五千，忽雷入队乐部全。

兴元天子方播迁，琼林大盈流布泉。有司随例进羡钱，长蛇封豕横八埏。

犹敕大官开玳筵，文孙累叶更葸然。巨珰次第司天权，太和岁终何颠连。

紫宸班定臣约前，奏曰左仗丹榴然。甘露凝结如珠圆，臣训鞠𦜕拜舞虔。

幕兵未出户已穿，软舆六尺诸珰牵。臣行余璠节钺专，将士喘缩尻脊卷。

宫门飞埃横紫烟，女官执乐清泪涟。忽雷寂莫归市廛，一千年后谁留传。

秘器真赝空覃研，无乃燕石夸瑶璿。我时力耕研北田，癖古炙毂谈夷坚，泚笔聊赋忽雷篇。
赠卢绩
白居易（唐代）

余杭县里卢明府，虚白亭中白舍人。
今日相逢头似雪，一杯相劝送残春。
题姑孰台
孔平仲（宋代）

青山便是玄晖宅，采石相传李白坟。谁使浪仙来此住，姓名辉映少知闻。
驿壁偶题
陆游（宋代）

过市未十里，入山知几重？
幽林闻格磔，浅濑见噞喁。
小瓮家家酒，衡门世世农。
班生定痴绝，辛苦觅侯封。
一剪梅 其二 为朱人远题汉皋解佩图小影
丁澎（清代）

芙蓉江岸楚天长。雁在衡阳。月在潇湘。仙源别洞路微茫。

误却渔郎。赚得刘郎。

凌波小袜扣鸳鸯。翠袖生凉。珠佩生香。行云何计挽霓裳。

去也难将。梦也难偿。
四和香
李处全（宋代）

香雪新苞偏胜韵。领袖催花信。华节良辰人有分。看士女、旛垂华。
莫向春风寻旧恨。乐事随方寸。眉寿故应天不吝。浮大白、吾无闷。
颂古一百则
释正觉（宋代）

摇头摆尾赤梢鳞，彻底无依解转身。
截断舌头饶有术，拽回鼻转妙通神。
夜明帘外兮风月如昼，枯木岩前兮花卉长春。
无舌人，无舌人，正令全提一句亲。
独步环中明了了，任从天下乐欣欣。
留侯庙
范成大（宋代）

功成轻举信良谋，心与鸱夷共一舟。
吕媪区区无鸟喙，先生轻负赤松游。
津门诗钞辑成题以长句 其一
梅成栋（清代）

鼠啮蟫穿二百年，搜求遗草出尘烟。题名不必登科录，小传如尘独行篇。

前辈有灵来纸上，旧交无数晤镫前。寒窗料理间中业，聊结枌榆翰墨缘。
句
刘况（宋代）

夜观月色如银色，朝听潮音杂梵音。
江城子（元宵书怀）
陈著（宋代）

笼街弹压上元灯。满瑶城。簇珠星。老矣如今，谁记旧来曾。眼底相逢惟有月，空对面，若为情。

残生消不尽齑茎。瘦棱棱。困腾腾。扶起眉间，杯酒酹寒檠。也为风光陪一笑，心下事，梦中惊。
槎浦南翔寺
释居简（宋代）

荒破齐梁地，宏开释梵家。令威新化鹤，博望旧停槎。

风袅经幢石，芳腾品观花。同声六万字，羊鹿换牛车。
次韵范景仁二月五日夜风雪
王安石（宋代）

何知此邂逅，谈笑接清扬。
对雪知春浅，回灯焟夜长。
密云通炫晃，残月堕冥茫。
故有临邛客，抽毫兴未忘。
愚园过洪鹭汀故居感赋
王仁东（清代）

凄凉重过故人庐，苦茗浇胸郁不舒。昼静名园游客少，天寒老树著花疏。

别来君竟长眼去，乱后吾犹短发梳。旧雨晨星寥落甚，凭阑春色满庭除。
在金陵宦邸别乡友宋碧溪司训
罗杞（宋代）

十年颜范此睽违，邂逅邮亭亦解颐。
春满皋皮君彻早，尘蒙章甫我归迟。
云龙嘉会逢今日，鸡黍真情忆旧时。
明发愁为江上别，依然回首各天涯。
寄谢翰林院修撰戴公
洪良浩（清代）

生平慕古人，夙怀四方志。每恨东海偏，未睹中华懿。

颠发已东东，偶充朝元使。眼看神州大，足践尧封地。

侧闻有戴氏，赫舄声远暨。三苏可并驾，二陆方联辔。

状元何英妙，裒然为国瑞。无路接光辉，愿言徒倾跂。

有客颇倜傥，好文仍好义。拟上光范书，遂怀孔融刺。

既觏君子仪，兼致主人意。一见即解榻，再见更倒屣。

谈理如析毫，论文已𣋠胾。上下扬千古，快若并刀利。

虚往每实归，亦足窥一二。幸因蟠木容，得识瑚琏器。

纵未登门屏，犹喜质文字。王程有常限，归期在造次。

眷言怀伊人，宁无感气类。不意蓬莱客，殷勤致珍馈。

瑶函动光彩，罗列文房四。摩挲手不停，个个香且腻。

岂徒物为美，谅是贤者赐。况我老翰墨，真惬性所嗜。

贶之由中心，受言藏弊笥。自顾疏且远，乃蒙不遐弃。

无以答厚意，礼际良可愧。但愿崇明德，九仞加一篑。

茫茫宇宙内，孰非男子事。惟能择路歧，然后造精粹。

敢将一言赠，聊披片心示。精神贵相通，何间山川异。

春风动江海，悠悠策征驷。愿凭东飞翼，毋悭尺素寄。
周忠毅公墨迹卷送藏焦山诗为赵季梅中翰作
陈作霖（清代）

我昔泛棹游焦山，曾见杨公所遗之玉带。文襄谋略海内传，能途逆瑾功尤大。

又尝驱车上春明，得向椒山杨公祠堂亲展拜。平生胆不借蚺蛇，尚留谏草壁间发光怪。

胜朝气节无与俦，正嘉诸臣通沆瀣。下逮天启昏乱朝，西台謇谔洵为最。

御史周公铁作肝，立朝慷慨称匪懈。对仗弹章劾厂公，不惮五虎十彪逞毒害。

朝归乡里暮圜扉，击佞未成甘首碎。遗文零落不可知，傥获缣缃生敬爱。

吴江地僻公故乡，梅叟来居学官廨。耆文好古擅风雅，休沐余闲阅书画。

贾人不识公手书，捆束牛腰市中卖。百钱买得喜欲颠，细字联珠大编贝。

装池釐订具苦心，伏暑阑时勤晾晒。移官携向金陵来，箧笥深藏防破坏。

因思名臣墨迹以人重，片纸俱堪阅时代。何况草书神妙走龙蛇，居然争坐位帖同一派。

天留神物不敢私，广大流传推法界。何妨施向枯木堂，解脱因缘两无碍。

遍徵题咏为证盟，欲令海天佛国添佳话。永嘉方伯本通儒，护法宰官拥冠盖。

巧偷豪夺防未然，印钤朱纽篆垂薤。从兹人胜坊间定慧寺，常同杨公玉带山门挂。

我今对此转踌蹰，绢素多年无不败。何当镌石嵌壁间，得与松筠庵中谏草之堂遥作配。
西江月·本是一团血肉
纸舟先生（元代）

本是一团血肉，惺惺全借阳神。起居言语是谁灵。神去更无把起。说出万般名相，教人转入迷津。自从今日悟全真。妙语奇言不信。
云谷二十六咏 其六 杉径
朱熹（宋代）

南起云关口，萦纡上草堂。天风发清籁，山月度寒光。
偈颂七十二首
释祖钦（宋代）

剑为不平离宝匣，药因救病出金瓶。
南方自古清如镜，何必无端用甲兵。
题韩亭韩木二首
杨万里（宋代）

笑为先生一问天，身前身後两般看。
亭前树子关何事，也得天公赐姓韩。
寄樊上友人
张埴（宋代）

凤凰览德辉，鷾鴯恋庭宇。
吟诗已戴白，未能参此语。
百川谷口翁，一笑辋川路。
桃红杨柳绿，莺歌蝴蝶舞。
春风吹野水，饮客如渴虎。
夜业作老梦，鸟啼掌中偻。
白驹千五百，乐固不偿苦。
当来渔父湄，慷慨解力睡。
宾饯十牛鸣，分寸屐齿土。
何如归霜崖，夜取白石煮。
长孙汲涧水，拾薪三四五。
日出如羊胛，家人皆可饮。
屈翁山归自雁门有赠
陈子升（明代）

诗名重译处应闻，四十休嗟未策勋。边草亦沾兰芷气，陇禽皆学凤凰文。

座擎匕首看豪客，车持流苏载细君。归到陆生祠畔歇，开装飞出华山云。
立春内中帖子词·温成皇后阁
王珪（宋代）

御柳依然绿，宫苔取次生。
黄鹂深处语，不似旧时声。
重寻杏园
白居易（唐代）

忽忆芳时频酩酊，却寻醉处重裴回。

杏花结子春深后，谁解多情又独来。
观湖二首
苏轼（宋代）

乘槎远引神仙客，万里清风上海涛。
回首不知沙界小，飘衣犹觉色尘高。
须弥有顶低垂日，兜率无根下戴鳌。
释梵茫然齐劫火，飞云不觉醉陶陶。
朝阳照水红光开，玉涛银浪相徘徊。
山分宿雾尽宽远，云驾高风驰送来。
升霞影色欹残火，及物气焰明纤埃。
可怜极大不知已，浮生野马悠悠哉。
殇愁
郭祥正（宋代）

气氛氛兮隘如，魂飏飏兮宁居。慧言在耳兮畴能舍诸，异质沈壤兮委夫顽虚。

鸿雁零飞兮若独何趋，兰茝早悴兮天孰与辜。雄嗥雌啼兮巢失佳雏，天地黯黯兮风雨呼呼。

旐翩翩兮导衢，夜冥冥兮永殊。樽有醑兮鼎有鱼，享弗享兮日月云徂。
拟饮酒效陶渊明十首 其九
胡俨（明代）

四序更代谢，流光去如驰。顾匪金石坚，讵可千岁期。

昨日颜如花，今朝鬓成丝。寓形宇宙间，为乐须及时。

有酒不快饮，徒起雍门悲。
遇行人
孔武仲（宋代）

我托南车去，君挐北辔还。
相看一梦裹，好入画图间。
和人赠沈彬
廖匡图（唐代）

冥鸿迹在烟霞上，燕雀休夸大厦巢。名利最为浮世重，

古今能有几人抛。逼真但使心无著，混俗何妨手强抄。

深喜卜居连岳色，水边竹下得论交。
孙莘老寄取四首
苏轼（宋代）

徂徕无老松，易水无良工。
珍材取乐浪，妙手惟潘翁。
（潘谷作取，杂用高丽煤。
）鱼胞熟万杵，犀角盘双龙。
取成不敢用，进入蓬莱宫。
蓬莱春昼永，玉殿明房栊。
金笺洒飞白，瑞雾萦长虹。
遥怜醉常侍，一笑开天容。
溪石琢马肝，剡藤开玉版。
嘘嘘云雾出，奕奕龙蛇绾。
此中有何好，秀色纷满眼。
故人归天禄，古漆窥蠹简。
隃麋给尚方，老手擅编划。
分余幸见及，流落一叹赧。
我贫如饥鼠，长夜空咬啮。
瓦池研灶煤，苇管书柿叶。
近者唐夫子，远致乌玉玦。
（唐林夫寄张迈取半丸。
）先生又继之，圭璧烂箱箧。
晴窗洗砚坐，蛇蚓稍蟠结。
便有好事人，敲门求醉帖。
吾穷本坐诗，久服朋友戒。
五年江湖上，闭口洗残债。
今来复稍稍，快痒如爬疥。
先生不讥诃，又复寄诗械。
幽光发奇思，点黮出荒怪。
诗成一自笑，故疾逢虾蟹。
杂咏一百首·徐甲
刘克庄（宋代）

白骨因谁活，青牛与尔俱。
未酬再生德，更索积年逋。
和谢石湖先生寄二诗韵二首
杨万里（宋代）

一张五色石湖云，天上吹来堕小轩。
化作虹桥倚锺阜，渡将老小到吴门。
黄锺路鼓鸣清庙，玉亲金支舞秦尊。
乃是寄侬诗数纸，却拈环怪向谁论。
诗一首
张定千（宋代）

况说龙沙最边陲，关河阻隔远明时。
蕃戎把隘当路坐，何日申奏圣人知。
今遇司空来宣问，枯林滋润再生枝。
四面六蕃多围绕，伏恐寻常失朝仪。
若不远仗天威力，只怕河隍陷戎夷。
请须司空奏论事，封册加官莫改移。
比至今秋新恩泽，山林草木总光辉。
塞上艰莘无说处，一心目断望龙墀。
严山
赵蕃（宋代）

春风吹桃花，适与流水会。
流水固无心，桃花亦何意。
如何武陵人，便至神仙家。
神仙不可见，回首空烟霞。
题冯公岭旅邸
刘宰（宋代）

层楼杰阁耸朱栏，楼下行人自往还。
但见彩云横木未，不知身在翠微间。
寒食雨中，同舍约游天竺，得十六绝句呈陆务
杨万里（宋代）

笋舆冲雨复冲泥，一径深深只觉迟。
孤塔忽从云外出，寺门渐近报侬知。
游烂柯山 其二
薛戎（唐代）

圣游本无迹，留此示津梁。架险知何适，遗名但不亡。

只今成佛宇，化度果难量。
秋怀十首 其七
朱松（宋代）

了翁卧淮楚，德望临一世。忧时九回肠，医国三折臂。

四海一滔滔，扬汤不止沸。斯人倘可起，姚宋何足继。
粤台怀古四首分韵得幽字 其三
黄佐（明代）

对酒烟霞晚，裁诗天地秋。坐闻松籁迥，行爱桂岩幽。

大泽龙蛇远，荒台鹿豕游。向来南海尉，辛苦事嬴刘。
再用前韵趣归
周行己（宋代）

故乡何处海东头，地尽东南最胜州。水陆归程几百驿，风尘回首恰三秋。

无才北使能降敌，决意东归已办舟。去国不缘明主弃，只缘多病更宜休。
次韵子瞻颍州留别二首 其二
苏辙（宋代）

放舟清淮上，荡潏洗心胸。所遇日转胜，恨我不得同。

江淮忽中断，陂埭何重重。紫蟹三寸筐，白凫五尺童。

赤鲤寒在汕，红粳满霜风。西成百物贱，加餐慰贫穷。

胡为复相念，未肯安南东。人生免饥寒，不受外物攻。

不见田野人，四壁编茅蓬。有食辄自乐，谁知富家翁。
楼居伤旱
黎彭龄（明代）

楼居春去寂，研落火云红。解忆巫山雨，长回洛浦风。

乘牛青陌煖，浇秫绛天空。深坐赓云汉，惊心问碧翁。
春愁
韦庄（唐代）

自有春愁正断魂，不堪芳草思王孙。
落花寂寂黄昏雨，深院无人独倚门。
重游何君岩柬王何二高士
邓雅（元代）

紫霄岩畔重游日，涧水松风五月寒。潭影静观云漠漠，藤阴危坐石团团。

樵人解识衣冠旧，羽士能留洞府宽。自笑尘缘今未满，几时同跨月中鸾。
清平乐（木樨）
朱敦儒（宋代）

人间花少。菊小芙蓉老。冷淡仙人偏得道。买定西风一笑。

前身人是疏梅。黄姑点碎冰肌。惟有暗香长在，饱参清露霏微。
鲁港
柯茂谦（宋代）

十年回首付沾襟，断甲沉沙齿齿深。
可惜使船如使马，不闻声齿但声金。
人歌鬼哭都堪泪，木落江空正独吟。
遗老萧条渐无语，酒旗飐飐出芦林。
观音诗
释契适（宋代）

天花环绕瑞云随，整救湮沦类时。
贵贱若能勤行愿，死生常得睹容仪。
狻猊番掷琼台角，鹦鹉回翔宝树枝。
永劫祇将权实化，有情皆使入无为。
赠张建
韩翃（唐代）

结客平陵下，当年倚侠游。传看辘轳剑，醉脱骕骦裘。

翠羽双鬟妾，珠帘百尺楼。春风坐相待，晚日莫淹留。
九锁山十咏·石壁
吕同老（宋代）

清飚吹衣裳，缥缈凌层巅。
玲珑峭壁下，杖策穷回旋。
名图谢模写，大巧无雕镌。
窅如晴云影，霭霭行青天。
飘如水风会，微澜起平川。
石崖前蔽亏，胜事惜未全。
吾将运真宰，疏凿成坦然。
结茅此山阿，长吟伴飞仙。
曾梦良 其二
葛胜仲（宋代）

清明时节访溪山，消尽机心大智闲。元亮孤舟聊自棹，尚平家智不相关。

叩门虽幸千金顾，恋德翻嗟半日还。并水幽亭同历览，应怜瓢饮政希颜。
忆笋
李光（宋代）

会稽富竹萌，穷腊鞭已抽。我家南山南，不羡万户侯。

暮春杜鹃啼，茁茁蓬麻稠。冒土出羊角，穿篱露猫头。

紫蕨性阴冷，荻芽体轻浮。爱此凌云姿，不与凡卉俦。

胜韵贵苦腴，儿童悦甘柔。爽口聊一快，弱胃敢怨尤。

朅来海南邦，腥咸厌蛮羞。桃枝但丛生，涩勒蔽道周。

遥看貌或似，美恶如薰莸。安能助盘餐，呕呕但棘喉。

唯有槟榔心，羹臛或暗投。乡味不可忘，坐想空涎流。

人生各有适，勿语王子猷。
祖母命题菊花
智生（清代）

帘暮暗生香，奇葩胜艳妆。不随秋草萎，独立傲繁霜。
紫云山途中 其二
劳蓉君（清代）

最爱林皋路几叉，贪看景色屡停车。绕溪屋似鱼鳞细，截道桥如雁齿斜。

山远云根疏著树，秋深霜叶艳成花。凌空极目增乡思，千里归来羡暮鸦。
题谢耕疲乏一犁春雨图
葛天民（宋代）

耿耿思田舍，修修倚钓竿。
一犁歌短阙，十口饭长安。
老觉驱驰倦，生知稼穑难。
画图诗卷在，留与后人看。
亲家张舍人挽词 其二
许及之（宋代）

忆曾伯仲共论文，迭和埙篪自不群。尚以竹林怜小阮，肯令新妇配参军。

登楼无计追王粲，载酒空烦过子云。幸有诸郎传素业，勉旃犹足振前闻。
送楼大防粹丹丘
喻良能（宋代）

我以疏慵丐外迁，公乎何事亦翩然。
两家俱有亲庭乐，且结斑衣自在缘。
依韵和延安庞龙图柳湖
范仲淹（宋代）

种柳穿湖后，延安盛可游。
远怀忘泽国，真赏即瀛洲。
江景来秦塞，风情属庾楼。
刘琨增坐啸，王粲斗销忧。
秀发千丝堕，光摇匹练柔。
双双翔乳燕，两两睡驯鸥。
折翠赠归客，濯清招隐流。
宴回银烛夜，吟度玉关秋。
胜处千场醉，劳生万事浮。
王公多雅故，思去共仙舟。
恋绣衾
韩淲（宋代）

溪风吹雨晚打窗。把心情、阑入醉乡。记取在、山深处，我如今、双鬓已苍。夜阑寒影灯花淡，梦难成、清漏更长。宝瑟断、鸾胶续，泪珠弹、犹带粉香。
台城路 送姚怡云之江南
龚自珍（清代）

平生未信江南好，输君者番归去。明月扬州，古来英丽，端合仙才人在。

俊游目许。有载酒词场，吹箫仙侣。艳想秾愁，一齐翻入四红谱。

西风吟绪正苦。又牵情冶柳，离恨千缕。瘦砚敲霜，古笺啼月，真个销凝无主。

相思怨汝。教独自凭楼，冷吟谁语。一掬芙蓉，送君肠断句。
送邑簿阮杏山解任
陈著（宋代）

杏山高高压群山，山灵发秀生凤鸾。
便应骞腾梧桐表，胡为回翔枳棘閒。
谁知异物非凡翼，志在远大须培植。
固非燕雀所能知，正恐鸿鹄亦未识。
去年桂子香中晴，五彩颺下民欢迎。
雝雝仁气才鼓荡，今春已趣云霄程。
清水一壶留矮屋，顺风万里送行色。
内将搅辉仪周行，外将和鸣福万国。
老夫耄矣阻攀行，一诗寄意无他肠。
愿言双旌导前路，飞致凤花开处是桐乡。
秋日书斋
李若水（宋代）

昼闲人静睡相寻，幽鸟时时荐好音。唤起新秋一襟恨，南窗摇膝费孤吟。
席上口授杜仲观
孔平仲（宋代）

暮雨萧萧何不止，东风弄白起江波。绿杨绾作同心结，杜子春来狂兴多。
伯子云亭有千叶石榴忽作一房如拳
徐渭（明代）

造化百幻诡，何物保相避。霎然创以呈，俨尔夙所肄。

取玉自昆仑，削金役翡翠。博物如司空，傥亦难诘致。

扣伯费言辞，伯答未全聩。有蕡榴核仁，无忝竹丛义。

既劳花给妆，复取实供馈。符呈百子占，□绝三尸醉。

嵌砾孙自繁，胎珠母深閟。辟彼幽闺姬，十年乃始字。

灌浇以助长，空劳竭沟澻。修巳法前规，拱桑讵能祟。

岂真不能祟，夕拱而朝瘁。矧膺安石祥，可废临谷惴。

颇噱甘露人，是觉还是寐。尽杀匪天心，伏甲露帷次。

饵虎不以道，竟为虎所食。
念奴娇 其一 闰夏有忆，用稼轩韵
樊增祥（清代）

小年长日，又桐生翠珥，藕添瑶节。鹊踏幽窗铃索响，犹记那人心怯。

露药欹红，烟荷滴粉，玉貌何分别。金香前事，玳梁双燕能说。

回忆京兆当年，小眉亲画，镜底初三月。别后青禽来往字，刚似云罗千叠。

水驿芳梅，津亭怨柳，纤手都曾折。甚时相见，晓妆重看梳发。
惠州何使君考绩二首 其二
卢龙云（明代）

悠悠世事卜行藏，推毂同君荷郑庄。异地一隅甘守黑，东方千骑称怀黄。

河流并许沾馀润，里巷宁云汔小康。绩奏治平推第一，汉家公辅待循良。
鹧鸪天
晏几道（宋代）

小玉楼中月上时。夜来惟许月华知。重帘有意藏私语，双烛无华恼暗期。

伤别易，恨欢迟。归来何处验相思。沈郎春雪愁消臂，谢女香膏懒画眉。
上阳红叶
徐凝（唐代）

洛下三分红叶秋，二分翻作上阳愁。

千声万片御沟上，一片出宫何处流。
忍非馆为李扶乾表侄步韵
黄公辅（明代）

人间何必问凡仙，洞里翛然别有天。忍得非来心自豁，非能忍处物皆妍。

无怀氏与葛天氏，醉亦眠时懒亦眠。梦回纸帐蘧然觉，人间何必问凡仙。
啸岩
周裕（宋代）

万窟藏云造化宽，仙源路在小江干。三冬洞府幽栖暖，九夏星槎稳泛寒。

飞雁忽经天柱过，蛰龙犹向石田蟠。揭名为报红尘客，尽把兹岩取次看。
新秋以窗里人将老门前树欲秋为韵作小诗
陆游（宋代）

立朝绍兴间，犹及见诸老。
魂梦不可逢，丘坟闭秋草。
送刘计部克和何起部师召考绩同舟北上
欧大任（明代）

两省推贤最，三年入帝乡。俶装轻道路，理咏共舟航。

凤阙烟光紫，鹓班曙色苍。汉家逢盛事，同日奏长扬。
宝公井
曾极（宋代）

一片当街百尺深，行人环辙免苔侵。
尘容俗状暂窥影，欲汲寒泉洗此心。
投庞少尹
贾岛（唐代）

闭户息机搔白首，中庭一树有清阴。年年不改风尘趣，

日日转清泉石心。病起望山台上立，觉来听雨烛前吟。

庞公相识元和岁，眷分依依直至今。
太上皇后合端午帖子词
汪应辰（宋代）

晋国燔山求介子，荆人角黍祀灵均。
圣君今旧仍从谏，千古忠贤气亦伸。
赠杜伯高
陈傅良（宋代）

腊后玄冥意气骄，余寒造物亦亡聊。
风收夜雨春何浅，云障朝暾雪不消。
真悟此生才半岁，恣听何处是三朝。
粲然一笑将迎我，赖有江梅慰寂寥。
侍饮宝子山游忠武侯祠
程公许（宋代）

一郡最高处，元戎领客游。
云根棲万井，城角带双流。
日薄楼台暝，风悲鼓角秋。
卧龙千古恨，烟霭隔神州。
再和招鹤
魏了翁（宋代）

蓬莱云近绮疏明，鹤砌分茶午梦晴。
何似林间看不足，并呼鸥鹭狎齐盟。
清平乐 其一 题钝剑《花前说剑图》
陈去病（清代）

沈沈帘幕。午梦人初觉。一剑铓寒花影簇。知有翠眉飞绿。

悲歌莫认渐离。硫寮竹屋依稀。独我飘零长铗，何年去逐鸱夷。
改九子山为九华山联句
李白（唐代）

妙有分二气，灵山开九华。 ——李白

层标遏迟日，半壁明朝霞。 ——高霁

积雪曜阴壑，飞流喷阳崖。 ——韦权舆

青莹玉树色，缥缈羽人家。 ——李白
叹杨花
韦应物（唐代）

空蒙不自定，况值暄风度。旧赏逐流年，新愁忽盈素。

才萦下苑曲，稍满东城路。人意有悲欢，时芳独如故。
寺庄
范成大（宋代）

大麦成苞小麦深，秧田水满绿浮针。今年一饱全无虑，宽尽归舟去客心。
宿西山凌云观
李翔（唐代）

掩映真居不易求，自惊何路到蓬丘。庭心月近石坛古，海面风微山殿秋。

控鹤岭高星半隔，伏龙岗转水分流。胡尊纵使如今在，谁继花姑问事由？
与张子明饮湖亭
孔平仲（宋代）

小艇冲湖过，幽亭枕水虚。风来荷气外，人在木阴馀。

湿印开新酒，长茭族贯鱼。遥看鹤归处，便是谪仙居。
依韵和裴如晦秋怀
梅尧臣（宋代）

老叶已足蠹，风振犹在柯。
高高低低声，切切感我多。
不念四散飞，尖圆竞相磨。
当兹思再春，宛然同俟河。
莫惊衡山雁，莫问洞庭波。
徒闻汉武帝，独有横汾歌。
秋思
陆游（宋代）

秋来情味更堪论，身寄城南五亩园。
委辔看山无铁獭，拾樵煎茗有青猿。
陂塘夜雨添新涨，原野烟芜减旧痕。
岂是平生少亲友，略无人肯访孤村。
郑成忠写真求赞
释正觉（宋代）

智不能知，识不能识。
一气轻清，双瞳冷碧。
莲开梦觉，十方虚殒於一时；鲲蜕鹏抟，
九万里成乎一息。物我普融，
自他平出。珠受色而不痕，
剑挥空而何迹。须更指响，
弥勒阁开也许是重深；尘刹分身，普贤毛孔也初非迫窄。
大湖驿寄建州同年窦职方
蔡襄（宋代）

别驿临溪曲，清寒结晓阴。
滩声生乱石，雨意在閒林。
登第年华久，相逢礼受深。
茶山春物近，那得共追寻。
用韵送梁徵君孟敬还石门
刘永之（明代）

渝曲经年不见君，偶同江郭看飞云。蚌还乍喜双珠合，龙跃终愁两剑分。

踪迹每同樵客隐，姓名已被世人闻。暂随郡邑还归去，应念山中白鹿群。
寒食野步
释文坦（宋代）

寒食出重闉，郊原忽怆神。
人悲新旧冢，花落古今春。
名位空标史，贤愚尽委尘。
斜阳回首处，垄木噪鸦频。
白日有閒吏青原无惰民为韵奉寄李成德十首 其二
释德洪（宋代）

举笔濡大千，挥斤隘八极。置之卧病轩，翻身触破壁。

起来一调笑，庭树挂斜日。
王宏
徐钧（宋代）

乃翁江左辅中兴，忍助奸渠篡计成。
黄菊白衣空送酒，可怜心事愧渊明。
送李中父典簿高丽颁历
乃贤（元代）

候仪太史立金銮，宝历新成锦作槃。天子垂衣朝万国，中郎仗节使三韩。

鲛人夜织机声近，龙女晨游佩影寒。独捧丝纶渡遥海，远人逾觉圣恩宽。
雨夜独酌
杨万里（宋代）

清明未到未和柔，过了清明春又休。
烛下看花遍有思，醉中听雨也无愁。
昨日
李商隐（唐代）

昨日紫姑神去也，今朝青鸟使来赊。未容言语还分散，

少得团圆足怨嗟。二八月轮蟾影破，十三弦柱雁行斜。

平明钟后更何事，笑倚墙边梅树花。
送青神丞刘平仲解官三绝
史尧弼（宋代）

多奇赵北燕南地，还喜超然出冀方。
气习敦庞今复见，馀风千载有陶唐。
初入巫峡
范成大（宋代）

钻火巴东岸，摐金峡口船。
束江崖欲合，漱石水多漩。
卓午三竿日，中间一罅天。
伟哉神禹迹，疏凿此山川。
校刊光禄我素公集纪事赠惠生族兄二首 其一
安吉（清代）

江南理学旧名家，富贵浮云未足夸。手泽传心书数卷，牙章衍祚惠无涯。

林芝瑞秀参成色，丹桂祥开五月花。感慨余芬非往日，秋来依旧发英华。
子午谷
王云凤（明代）

马前铜笛转山频，树底行沿汉水滨。又喜晚炊来子午，曾经春水忆庚申。

采茶调急穿林女，放濑声高荡桨人。何事妖容千载恨，拂衣犹有荔枝尘。
重阳四首
司空图（唐代）

檐前减燕菊添芳，燕尽庭前菊又荒。

老大比他年少少，每逢佳节更悲凉。

雨寒莫待菊花催，须怕晴空暖并开。

开却一枝开却尽，且随幽蝶更徘徊。

青娥懒唱无衣换，黄菊新开乞酒难。

长有长亭惆怅事，隔河更得对凭栏。

白发怕寒梳更懒，黄花晴日照初开。

篱头应是蝶相报，已被邻家携酒来。
庐陵试院次陈明叔韵
徐鹿卿（宋代）

西风下黄叶，客里上新愁。许我联舟渡，从君借箸筹。

坐縻三月久，宽作两旬留。聚散一场梦，邯郸鼻息𪖙。
印累累
吕本中（宋代）

印累累，绶若若，不如相逢一饷乐。谷量牛马斗量珠，不如闭门乐读平生书，居闲意气或有馀。

利害毫发过，不能以手援其躯。风吹月明，落我庭树。

宿乌夜惊，徐徐飞去。昼夜有程，汝何不住。前畏弹射，后畏网罗。

孰视鸿鹄，云霄可摩。亦知人生，如意少不如意多。

富贵欲长保，执斧不见柯。印累累如此，宿鸟飞去何。
虞美人·世间离恨何时了
黄大舆（宋代）

世间离恨何时了。不为英雄少。楚歌声起霸图休。玉帐佳人血泪、满东流。葛荒葵老芜城暮。玉貌知何处。至今芳草解婆娑。只有当时魂魄、未消磨。
祭社宵兴灯前偶作
白居易（唐代）

城头传鼓角，灯下整衣冠。夜镜藏须白，秋泉漱齿寒。

欲将闲送老，须著病辞官。更待年终后，支持归计看。
和张时可景灵宫即事及暂归南湖二诗
何澹（宋代）

嵯峨宫殿晓风清，月挂林梢夜欲更。
户外朝绅千绮集，马头椽欲五枝明。
诸天呗响超三界，众妙香然罄一诚。
渭北衣冠应北顾，请扶大汉振天声。
汉苑行二首
张仲素（唐代）

回雁高飞太液池，新花低发上林枝。

年光到处皆堪赏，春色人林总不知。

春风淡荡景悠悠，莺啭高枝燕入楼。

千步回廊闻凤吹，珠帘处处上银钩。
漫兴
杨云翼（金朝）

乍寒帘幕一灯青，从臾羁情尔许清。叶拥西风秋有思，天垂北斗夜无声。

吟蛬绕梦家千里，过雁连愁月四更。寄语黄华耐岑寂，好看霜蕊到归程。
春日即事五首
舒邦佐（宋代）

桃杏酣酣著意红，当时只要嫁东风。
而今却被东风误，一片西飞一片东。
泛浙江二首
方回（元代）

不为潮从海上生，元来水浅浪波平。
屈曲盘旋船百转，始知从古浙江名。
小憩
陆游（宋代）

徐行散腰膂，小憩啬精神。
休养观书眼，调娱宴坐身。
青毡我家旧，红粟太仓陈。
温饱无余事，寒龟息自匀。
和罗巨济教雪二首
杨万里（宋代）

天悭聊尔落，地暖未教深。
犹放遥岑碧，偏鸣密竹林。
似供愁里眼，小恼客边心。
诗卷开还阖，清寒溢素襟。
燕去十年复来巢
艾性夫（元代）

双燕窥帘认主人，十年不见忽过门。
乌衣故国今何在，苍籙遗民老幸存。
芹沼不香惊绿帽，草堂无语对黄昏。
从今不必依王谢，只好寻常烟雨村。
谢柳太博惠鹤
范仲淹（宋代）

新诗遗鹤指真经，对此仙标讵敢轻。
万里华亭思去伴，千年辽海识归程。
鸡群与处曾非辱，鹏路将翔孰谓荣。
独爱九臯嘹唳好，声声天地为之清。
和郑有功游西湖二首 其二
赵鼎（宋代）

晚觉身名误，悠悠定孰亲。却回苕水棹，来看武林春。

避地将安往，寻山莫厌频。百钱挑竹杖，云外踏嶙峋。
高阳台 秋晓
黄兰雪（清代）

高树含烟，凉花滴露，碧天澄澈如波。促织声停，知人懒掷金梭。

风前几度凝眸立，算愁心、无奈秋何。漫楼头、赢得遥峰，学敛双蛾。

香消宝鸭云屏掩，早寒生楚簟，扇却轻罗。欲觅馀芬，池边但有残荷。

争春旧馆听莺处，料而今、绿满庭莎。忍凭栏，数尽飞鸦，盻断明河。
偈颂一百四十二首 其二十七
释广闻（宋代）

新年佛法有，一举四十九。新年佛法无，东壁挂葫芦。

今日重关还巨辟，几多春色满江湖。
粘蠔石
方翥（宋代）

累累蠔山着石面，此非所有能无疑。
细看大石深孔窍，舟人撑篙迹犹遗。
乃知此山千载前，汹涌尚作海渺瀰。
蛟龙鱼鳖占窟宅，不省造化能密移。
魏胜庙
刘克庄（宋代）

天与精忠不与时，堂堂心在路人悲。
龙颜帝子方推毂，猿臂将军忽死绥。
洒泣我来瞻画像，断头公耻立降旗。
海州故老凋零尽，重见王师定几时。
康山
文元星（清代）

霜径开澄宇，高风仰昔贤。犹存一抔土，无复四条弦。

槛倚城边水，窗开原上烟。哀哉谁救汝，天设此林泉。
极目亭
徐次铎（宋代）

几点归舟破暮烟，数行雁字落霞边。
世间安得王摩诘，为写琴川作辋川。
李雁门
史公奕（金朝）

天下三分二属梁，区区独木欲支唐。锦囊三矢传遗恨，不救朱三着赭黄。
干旄
佚名（先秦）

良良干旄，在浚之郊。素丝纰之，良马四之。彼姝者子，何以畀之？
良良干旟，在浚之都。素丝组之，良马五之。彼姝者子，何以予之？
良良干旌，在浚之城。素丝祝之，良马六之。彼姝者子，何以告之？
游庐山栖贤寺
危素（元代）

弱冠好山水，朅来庐阜阳。
憩涧微雨至，入林春风香。
载经三峡微，地籁闻铿锵。
解带缘石磴，爱此泉流长。
泄岩凝素乳，洒树见飞霜。
冷冷转空曲，湛湛涵清光。
五老九千仞，巉绝天中央。
紫烟射仙壑，白云冠僧坊。
幽思稍愉悦，良朋共翱翔。
访古慕宗向，悟玄愧裴杨。
超然色界游，圆灵大无方。
终当毕吾志，混迹麋鹿行。
江南思
宋无（元代）

暮雨娥皇庙，春风西子城。
相思行不得，更听鹧鸪声。
和菊潭韵题秋潭买山图后
施枢（宋代）

身世如萍漫浪休，机心谁遣误沙鸥。
从来风月惊人句，即是湖山买屋谋。
访友定寻云外寺，携壶须上竹边楼。
知音自有渔樵侣，莫被人称第一流。
成都遨乐诗二十一首·二日出城
田况（宋代）

初岁二之日，言出东城闉。
缇骑隘重乳，淤车坌行尘。
原野信滋腴，景物争光新。
青畴隐遥壩，弱柳垂芳津。
隐卒具威械，祭墦列重茵。
俗尚各有时，孝思情则均。
归途喧鼓铙，聚观无富贫。
坤隅地力狭，百业常苦辛。
设微行乐事，何由裕斯民。
守侯其勉旃，亦足彰吾仁。
送胡与几被召赴阙
郭祥正（宋代）

嗟我老已疲，挂冠归旧庐。素乏二顷田，无可把犁锄。

穷年小山下，独伴千卷书。作止随古人，襟怀稍欣如。

又无樽中酒，能延故人车。感君数相过，气豁眉宇疏。

天马出月窟，回薄万里馀。其才无不宜，禄仕犹拘拘。

忽闻明廷诏，一节驰轻舆。往必陟台省，公言壮皇图。

潜心救世弊，肯意为身谟。法密吏愈偷，食众财益虚。

末大本渐弱，岂在专防胡。指瑕一二人，此事尤可吁。

细碎何足论，纲举网不踰。譬彼脉已病，其身尚膏腴。

要当速内究，珍丸应时须。良医望数公，润泽回焦枯。

愿如范文正，挺持真丈夫。老死见太平，委弃甘路衢。
哭景馆吏立之
冯山（宋代）

去年四月二十七，亲见进之没磝盘。今年二月十三日，又闻立之死卼白。

身膏草野心为谁，区区身后犹谗疾。进之一子久乃得，立之一子称特恩。

死封疆臣古所重，千载烈士多衔冤。立之才武世少敌，胸中意欲吞河湟。

将军一剑义自决，塞上扰扰多奔亡。前功委弃不复收，李蔡下士皆封侯。

生人欺鬼不解语，天道反复终相雠。昨得二月三日书，犹云持重破贼锋。

等閒人事祇十日，使我泪落亲书踪。儿痴母老女未嫁，实事无一虚名存。

相知抱恨宁复论，谁为往吊洮西魂。
闻鹿鸣互谑
严震（唐代）

釜戴山中鹿又鸣， ——中表

此际多应到表兄。 ——严震

表兄不是严家子，合是三兄与四兄。 ——中表
送沈汉卿拜母墓
杨杰（宋代）

慈母冢前柏，孝子眼中血。根在叶长青，恩深泪难歇。

二月黄莺鸣，一路玄猿咽。
新雁
吴融（唐代）

湘浦波春始北归，玉关摇落又南飞。数声飘去和秋色，

一字横来背晚晖。紫阁高翻云幂幂，灞川低渡雨微微。

莫从思妇台边过，未得征人万里衣。
慈圣光献皇后挽辞七首
苏颂（宋代）

晨夕东朝路，銮舆问寝兴。
蟠桃未再熟，羽驾忽西升。
逝水还天汉，流光下玉绳。
圣心哀罔极，时望永昭陵。
过南豅有怀成季之亡 其三
韩淲（宋代）

红叶初翻秋已深，暮云凝乱薄寒侵。排空忽断飞鸿影，谁识江湖万里心。
次韵弟观田蚕即事
陈著（宋代）

诗礼虽传世，农桑不离门。
梅天缫雪屋，秧雨种云村。
衣帛知先老，含饴拟弄孙。
愿言同井乐，无怨亦无恩。
和马大夫辟佛五首
胡宏（宋代）

真谛休谈欲度人，度人先自正其身。
天伦弃掷如萧梗，反认他亲作己亲。
松髻
韩偓（唐代）

髻根松慢玉钗垂，指点花枝又过时。

坐久暗生惆怅事，背人匀却泪胭脂。
鹤警露
陈季（唐代）

南国商飙动，东皋野鹤鸣。溪松寒暂宿，露草滴还惊。

欲有高飞寒，空闻召侣情。风间传藻质，月下引清声。

未假抟扶势，焉知羽翼轻。吾君开太液，愿得应皇明。
送袁明府衡任满入都
王应凤（宋代）

吉甫清风作诵初，圣门宓子又焉如。四郊无复容成鹤，一室惟空尘釜鱼。

笙谱由庚乡饮酒，凤来榆次帝徵书。得人自古称嘉政，会见三公命贲庐。
杂题 其一
顾源（明代）

春水织文縠，春花散云锦。壁上松萝摇，时见猿来饮。
别赋一首
刘克庄（宋代）

平芜尽处即沧溟，身寄区中等一萍。
种杞菊翁犹老健，插茱萸伴半凋零。
去年勅设尘飞鞚，今日村酤草塞瓶。
却笑痴人妄分别，何人未必胜刘伶。
赤城道人与傅由庚居士共订出世之约将拟结茅水竹见示缘册走笔戏题
罗万杰（明代）

道人行履爱风流，荆棘林中著絮裘。一带水光渠是我，几竿竹絮独耶俦。

但将云壑为扃鐍，肯信蓬茅是赘疣。了事尝推傅大士，解言空手把锄头。
送七侄游学
陈杰（宋代）

迅甚风鹏翮，萧然野鹤深。
一经教子旧，万里出门新。
天下师传道，方来友辅仁。
异时吾悔杀，虚负空中春。
鹊桥仙·飞云多态
向子諲（宋代）

飞云多态，凉飕微度，都到酒边歌处。冰肌玉骨照人寒，更做弄、一帘风雨。同盘风味，合欢情思，不管星娥猜妒。桃花溪水接银河，与占断、鹊桥归路。
客至
张承（宋代）

茅屋三两间，草草避风雨。
客来不入门，坐爱千年树。
咏二疏
章粲（宋代）

人生白驹过，世态苍狗变。
纷纷慕跖蹻，寥寥志务卞。
赫赫王侯居，翕翕富贵恋。
翠盖拥游云，朱鞍曜惊电。
金张财力豪，许史名声炫。
滔滔利欲波，卓卓见所见。
长揖万乘君，玄发谢朝弁。
行人相叹咨，群公遥祖饯。
高风振朝野，流光照史传。
嗟嗟绅緌士，来者宜知劝。
菩萨蛮·小亭露厌风枝动
舒亶（宋代）

小亭露压风枝动。鹊炉火冷金瓶冻。悄悄对西窗。瘦知罗带长。

欲眠思殢酒。坐听寒更久。无赖是青灯。开花故故明。
溪行
冯山（宋代）

野景久不见，溪行如有逢。长苔梳绿发，浅水卧青龙。

石出沙仍带，桥危柱半舂。日攲犹下马，赤脚洗尘踪。
和龚宗谕五绝
姚勉（宋代）

吾侪从仕为家邦，岂羡科名世少双。
激浪须看岿柱立，犯颜安可畏郎撞。
凤台图为张凤台侍御题
王弘诲（明代）

凤凰台，凤凰台，西粤峥嵘何壮哉。层楼杰阁势崔嵬，丹崖绿水中天开。

凤凰来兮渺何许，乃在苍梧之南、桂林之浦。昔闻隋代巢其阿，琅玕错落今可睹。

凤去台空兮千年，高冈梧桐兮锁烟雨。迩来此中谁为主，复有人中之凤览德辉而来仪。

雍雍喈喈鸣舜禹，池上千金市毛羽。龟背龙鳞兮九苞文，鸣銮佩玉兮五德舞。

主人况复耽邃古，风流似厌簿书苦。匹缣写此高堂上，潇然吏隐沧洲伍。

苍松白石兮参差，瑶草芝华兮安可数。尧山舜井纷相似，八桂七星隐吾几。

凤凰飞兮何时还，且留巢兮山水间。极目兮远望，见凤凰台之深山。

凤凰台上凤来去，主人梦游无定处。
句
胡山甫（宋代）

病起百花开。
早到超果寺示成父且约归日携家来游
赵蕃（宋代）

雾里看花喜未昏，竹园啼鸟爱频言。
土膏稚麦如争长，水脉清频却变浑。
负郭无如此山寺，携家更拟泛溪村。
卜居苦欲规佳处，佳处都归只树园。
偈颂一百四十二首 其一一七
释广闻（宋代）

一句语具三玄门，一玄门具三要路。直下重重透彻，许你纵横十字。
寄题不碍云轩二首 其一
丁黼（宋代）

杰阁临无地，仙家小洞天。循檐自来往，非雾亦非烟。
汴河怀古
杜牧（唐代）

锦缆龙舟隋炀帝，平台复道汉梁王。

游人闲起前朝念，折柳孤吟断杀肠。
庚戌下第就沈阳陈监掣洪绪聘出山海关用杜少陵秋兴八首韵 其七
安吉（清代）

千岩万壑出天功，环绕神京山海中。丰镐旧都多雨露，寝陵王气护雷风。

众生辽水初冬黑，日出柏桑残夜红。此地令威仙迹在，我来不见旧仙翁。
八声甘州（寿建康帅胡长文给事。时方阅拆红梅之舞，且有锡带之宠）
辛弃疾（宋代）

把江山好处付公来，金陵帝王州。想今年燕子，依然认得，王谢风流。只用平时尊俎，弹压万貔貅。依旧钧天梦，玉殿东头。

看取黄金横带，是明年准拟，丞相封侯。有红梅新唱，香阵卷温柔。且华堂、通宵一醉，待从今、更数八千秋。公知否，邦人香火，夜半才收。
独行
赵蕃（宋代）

春风浩浩水横波，水远滩长可奈何。
送尽碧云人不见，折兰采若自行歌。
孝扬成父约见过屡展期云须晴也
赵蕃（宋代）

雨到丛篁忽暗鸣，谯门应已载传更。伯淮被冷睡难著，孺子榻空尘欲生。

几戒樵青成痛扫，屡闻黄耳递虚声。逢迎可待休形叹，祇恐穷冬无好晴。
幽怀用梦庵张丈韵 其三
段成己（金朝）

百年过眼半羁旅，十日逢人九叹嗟。叔夜不堪长抱病，冯驩何苦久无家。

飘零身世风头絮，淡泊人情春后花。拟把馀生钓江海，为烦严子借鱼槎。
骤雨 其一
张弘范（元代）

沧海龙飞霹雳惊，云间电影万蛇明。六丁怒挽天河水，特为人间洗甲兵。
角楼锡宴
李弥逊（宋代）

春风楼阁燕需颁，歌近云霄挂魄寒。翠羽钗光辉蜡炬，紫霞杯影动雕盘。

天心首庆三时乐，国步知同九鼎安。午夜烛龙明别观，传呼犹许万民看。
端午帖子·太上皇帝阁
周必大（宋代）

浩荡天同泰，清虚日自长。
诞辰才半月，因以颂无疆。
蝶恋花（春感）
黄升（宋代）

百计留春春不住。褪粉吹香，日日催教去。心事欲凭莺语诉。流莺划地无凭据。

绿玉阑干围绮户。一点柔红，应在深深处。想倚翠帘吹柳絮。浅颦惆怅芳期误。
立春帖子·太上皇帝阁
周必大（宋代）

瑞雪收残腊，和风报早春。
祝尧千万寿，常与岁俱新。
七月二日大风作一昼夜方止土人云此风潮信也三首 其一
张嵲（宋代）

风不终朝闻老氏，撼山今既一期馀。得非造化誇能事，要使人无尽信书。
和人游嵩山十二题其二·拜马涧
范仲淹（宋代）

传闻王子仙，润边遗一骥。
当时青云路，鸡犬亦可致。
未必真龙媒，悠悠在平地。
题梅花便面
陈郁（宋代）

白团横写向南枝，冷蕊寒梢手自持。
绝似晓空凉影里，月明中有桂花诗。
晓起即事
林希逸（宋代）

枕上吟安未了诗，披衣趺坐自支颐。今年暖过冬强半，昨夜霜浓晓始知。

腰带愈宽只强束，发梳常落不多丝。衰残却喜身强健，岁稔村沽醉度时。
月夜听琴效渔父辞
胡仲参（宋代）

风入古松成节奏，泉奔幽磴响琮琤。
琴中弹意不弹声，猛拂朱弦灯焰落。
细敲玉版梦魂清，啼乌枝上月三更。
击瓯楼夜饮 其一
冯伯规（宋代）

不上江亭数日间，雨馀山色带清寒。西风峭湛休围却，要放秋光入画阑。
溪上
赵汝鐩（宋代）

一番雨过骤晴时，溪上春光色色奇。
日暖花繁蝴蝶困，水清鱼过鹭鸶随。
村翁开卷添黏纸，瓦钵研朱自教儿。
织妇倚机方叹息，输官尚欠二斤丝。
寄杨秘书
罗隐（唐代）

湖水平来见鲤鱼，偶因烹处得琼琚。披寻藻思千重后，

吟想冰琼万里馀。漳浦病来情转薄，赤城吟苦意何如。

锦衣公子怜君在，十载兵戈从板舆。
瑞鹧鸪（京口病中起登连沧观偶成）
辛弃疾（宋代）

声名少日畏人知。老去行藏与愿违。山草旧曾呼远志，故人今又寄当归。

何人可觅安心法，有客来观杜德机。却笑使君那得似，清江万顷白鸥飞。
游山阳十首
陈造（宋代）

熙台楚观小开樽，老去登临易断魂。
蹀血龙荒平昔志，即今搔首望中原。
卧龙山
王十朋（宋代）

鉴水连天仅可容，稽山照眼五云浓。只忧旱岁无霖雨，谁识东州有卧龙。
沈宪敏公挽词
楼钥（宋代）

持论真遗直，操心本至公。
赢赀宁市宠，平寇不言功。
光禄文阶峻，嘉兴色养丰。
谁能死生际，犹得教之忠。
牡丹
任希夷（宋代）

沉香亭北露华春，曾识霓裳第一人。
千载不归罗袜梦，绿枝红艳只如新。
春词
方岳（宋代）

草色将寒上客衣，柔情只了得花飞。
湘帘不隔社公雨，百姓人家燕未归。
和张居士
释子淳（宋代）

默讷虚明履趣深，蟾蜍推月照天心。
松风未作寒林静，一弄无弦琴上音。
清平乐·留春不住
王安国（宋代）

留春不住，费尽莺儿语。满地残红宫锦污，昨夜南园风雨。
小怜红上琵琶，晓来思绕天涯。不肯画堂朱户，春风自在杨花。
和路主簿喜罢役法并酬范奉议见寄
邹浩（宋代）

因革纷然岂用情，由来消息与时行。奏封直指财并力，造法当期实应名。

可使华夷渐润泽，不烦衡石自均平。将明况是忧民者，即见熙熙百室盈。
龙女祠
岑参（唐代）

龙女何处来，来时乘风雨。祠堂青林下，宛宛如相语。

蜀人竞祈恩，捧酒仍击鼓。
蒋山送无著道人归舒州
释清远（宋代）

已礼云中塔，更瞻堂上师。方思江水北，共集定林西。

一句无多子，千差永不疑。到家勤爱护，此道少人知。
赠周材叔能画号苍崖
萧立之（宋代）

昔见苍崖画，今读苍崖诗。问今十日水石间，幻作五字七字何能奇。

君言诗画本一律，等以造化供娱嬉。闭门磐礴天耆定，往往清气流诗脾。

急将画意入诗律，兔起鹘落无由追。有声无声强分别，妙处正不差毫釐。

人言精艺不两能，似亦可洗千年疑。梅花江头穷竹枝，遥指八境穷烟霏。

勿云诗工画师耻，老琼笑人焉用彼。江南和籴米如珠，急图流民献天子。
蝇子透窗偈
释守端（宋代）

为爱寻光纸上钻，不能透处几多般。忽然撞著来时路，始觉平生被眼瞒。
闲愁
彭秋宇（宋代）

江横天堑涌鲸波，信是闲愁两鬓皤。
上界有春娱日月，中原无梦冷山河。
扶持宇宙人非少，经济风涛论尽多。
昨夜甘泉烽火急，禁中拊髀忆廉颇。
句
董颖（宋代）

云壑酿成千嶂雨，风苹吹老一汀秋。
送人之武林
成廷圭（元代）

白鼻骄騧紫绮裘，涌金门外醉瀛洲。君家若有平安字，寄在春风第几楼。
颂古二十九首 其四
释师体（宋代）

陪钱弄傀儡，拚命打鞦韆。浑家无眼见，掩面哭苍天。
野步
吴进（清代）

孤怀何处遣，携屐造幽遐。细雨寒塘草，春风野店花。

此间人卖酒，前路水浮槎。随意行还歇，林皋日色斜。
长石过访共宿二圣禅林次日至柳浪遂有三峡之约
袁宏道（明代）

寒潭冰月澹须眉，话到钟沉呗冷时。绿水携来寻和者，白云收冷赠相知。

閒耽碧柳新莎地，认取长林倦鸟枝。谢客已坚复屐齿，峡猿巫雨任追随。
生涯诗
盛世忠（宋代）

壮岁欲飞腾。生涯亦可矜。
一千八日战，三十九年僧。
砚枕秋风梦，书灯夜雨澄。
儒生贵知命，饮水曲吾肱。
次秩满留别台阳韵送夏宝成 其二
陶绍景（清代）

瀛海搜奇万象妍，此行正值艳阳天。襟期淡似鸥盟浃，气谊亲阳雁序联。

以德绥番留硕画，惟宽化吏示蒲鞭。相看愧我非彭泽，镜里新霜老少年。
夜投山家
陆游（宋代）

蓦沟上阪到山家，牧竖应门两髻丫。
葑火正红煨竽熟，岂知新贵筑堤沙？
登长安慈恩寺塔
卢宗回（唐代）

东方晓日上翔鸾，西转苍龙拂露盘。渭水寒光摇藻井，

玉峰晴露上朱阑。九重宫阙参差见，百二山河表里观。

暂辍去蓬悲不定，一凭金界望长安。
题方可村先生梦游出塞图
湛汎（清代）

短榻蕉窗绿影肥，凉云一枕梦依稀。班生未老庄生老，匹马沙场胡蝶飞。
晓钟
释文珦（宋代）

梦觉风吹雨脚断，庵西斜月透疎松。
披衣起坐不成寐，细听四山鸣晓钟。
金凤钩 春夜同展成饮御之斋头感旧
陈维崧（清代）

东风里，绛桃树。蓦记得、年时见汝。红芳正好，浓香乍饱，俊眼相看如许。

如今花放长洲路。只是我、朱颜非故。旧情如梦，閒愁似海，闷搯花须细数。
句 其四
林敏功（宋代）

竹閒初折半斜枝。
宫词
王珪（宋代）

御案横金殿幄红，扇开云表露天容。
太常奏备三千曲，乐府新调十二钟。
西菩寺三题 其三
释居简（宋代）

蚤觉元龙不足豪，泠然步武老嫌高。刺天娄见群蜚下，欲驷晴霓看抃鳌。
夜坐
王铚（宋代）

夜久灯花自吐红，岁华已尽尚飘蓬。
身游百越风波外，路入千山雨雪中。
失马旧知无得丧，拂龟那更问穷通。
懒将今古从头数，几度邯郸梦不同。
金丹诗诀 其十三
陈楠（宋代）

上应星辰下应铅，太阳三十六交躔。不因法象无由采，谁语生于天地先。
句
韩缜（宋代）

火田租赋薄，监井岁时丰。
地里舆星直，江流汉水通。
柳塘鹭鸾
王恭（明代）

烟柳拂波声，霜衣汎日明。青山对孤影，宁倦五湖情。
虞美人 见《金陵词钞》
纪松实（清代）

井梧簌簌飘黄叶。露湿寒螀泣。炎天日日盼秋风。怎到秋来萧瑟、更愁侬。

凭高几度空怀远。摇落情何限。断蓬心事有谁知。除向天孙相诉、有怜时。